
Z   A   P  I  S  N  I  K

o radu XXX sjednice Skupštine opštine Tivat

XXX sjednica Skupštine  opštine Tivat održana je u tri dijela (12.02.; 06.03.; i 23.03.2026. godine).

Prvi dio XXX sjednice Skupštine opštine Tivat održana je dana 12.02.2026. godine u 13 časova u skupštinskoj sali Opštine Tivat.
Sjednicom je predsjedavao predsjednik Skupštine Miljan Marković.
Prešlo se na utvrđivanje kvoruma.
Na osnovu javne prozivke konstatovano je da sjednici prisustvuje 19 odbornika, te da postoji kvorum za rad. Od odbornika pozicije sjednici su prisustvovali sljedeći odbornici: Sanja Vuković, Sandra Sindik, Dejan Risančić,Siniša Samardžić, Miljan Marković i Milanka Brajković
Prije utvđivanja dnevnog reda sjednice, a to je „Izvještaj Komisije  o sprovođenju analize poslovanja FK „Arsenal“ Tivat, Predsjednik Skupštine je pročitao Inicijativu dijela odbornika Skupštine opštine Tivat, kojim isti, zbog mogućih političkih malverzacija traže odlaganje sjednice, jer su u toku odgovarajući sudski postupci povodom dešavanja u FK „Arsenal“, te smatraju da bi se održavanjem ove sjednice,  na iste moglo uticati na negativan način.

Proceduralno se za riječ javio odbornik Dejan Risančić te istakao, da kako se u javnosti spočitava činjenica, da predstavnik DSS-a u radu Komisije za analizu poslovanja FK „Arsenal“ Tivat, nije potpisao Izvještaj Komisije, da je navedeno tačno, ali napominje da su oni na opštinskom odboru stranke Izvještaj Komisije usvojili, te o tome obavjestili predsjednika skupštine i opštine. Ujedno obavještava javnost, da predstavnici njegove političke grupacije neće danas učestvovali raspravi na sjednici bez prisustva ostalih kolega iz vlasti, ali da su smatrali da je njihova zakonska obaveza da danas dođu na sjednicu, jer se raspravlja o jednom veoma važnom pitanju.

Odbornica Sanja Vuković zahvalila se članovima Komisije na velikom radu, trudu i posvećensti, a posebno članici Jovani Samardžić.  Napominje da kako se to moglo čuti u javnosti, da je zbog rada Komisije spriječena isplata zarada zaposlenim u FK „Arsenal“, te ugrožena egzistencija porodica djece koje treniraju, ista izjavljuje, da Komisija nije ugrozila poslovanje Kluba i navedene priče predstavlja kao političke malverzacije. Komisija je ukazala, da finansijsko poslovanje Kluba mora biti zakonito i transparentno, te da isto mora ići preko žiro računa Kluba. Zamolila je upravu Kluba, da se sudrži od iznošenja stavova o radu Komisije pred roditeljima djece, kojima se članovima Komisije na teret stavlja odgovornost koja im ne pripada. Upoznaje javnost da je i sama odbila gostovanje na Radio Tivtu, uz saglasnost svih članova Komisije, iz razloga što su smatrali da stavove Komisije ne treba iznositi u javnosti, dok rad iste još nije završen.  Smatra, da je pravo mjesto sa sučeljavanje mišljenja, Skupština opštine Tivat. Negoduje iznešenom stavu predsjednika opštine u javnosti, da „opština Tivat nije osnivač FK Arsenal“. Zahvalila se sekretaru Kluba, Igoru Radoševiću kao i bivšem sekretaru Kluba, Elvisu Mustajbašiću sto su se odazvali pozivu za sjednicu Skupštine opštine Tivat.  Zahvalila se opoziciji zbog davanja kvoruma za održavanje sjednice, ali izjavljuje da njena politička grupacija,  bez prisustva ostalih odbornika u vlasti, koji danas nisu došli na sjednicu, neće učestvovati u daljoj raspravi. 

Prceduralno se javio odbornik Ilija Janović,  koji je izjavio da mu je čudno da predstavnici vlasti bojkotuju rad ove sjednice. Ističe da, Poslovnik o radu Skupštine opštine Tivat ne prepoznaje Inicijativu odbornika za odlaganje sjednice, već druge instrumente. Zahvalio se unaprijed Komisiji na obavljenom poslu, te na očuvanju digniteta same Skupštine, uprkos pretrpljenim napadima, koji ne dolikuju gradu Tivtu. Smatra da i Fudbalski savez Crne Gore snosi dio odgovornosti za nepreduzimanje određenih koraka povodom dešavanja u FK „Arsenal“ Tivat.

Odbornik Vatroslav Belan smatra da Inicijativa nije pravno opravdana, jer zakon ne obavezuje skupštnu da ne raspravlja o temama, jer su paralelno pokrenuti određeni sudski postupci-SDT. Opština Tivat kao osnivač FK „Arsenal“ po njemu itekao ima pravo da raspravlja o dešavanjima u Klubu čiji je osnivač. Pohvaljuje rad Komisije koja je radila savjesno i veoma hrabro. Smatra da je Inicijativa odbornika pokušaj vlasti da se izbjegne priča o ovoj temi, i da istu treba odbiti.

Odbornik Dejan Risančič još jednom je naglasio da oni danas neće raspravljati o ovoj temi, te upozorio predsjednika skupštine da pazi da ova proceduralna javljanja ne pređu u raspravu.

Odbornik Vatroslav Belan smatra da se o Inicijativi treba raspravljati, a ne proceduralno se javljati.

Odbornik Igor Petković slaže se sa stavom prethodnika.

Odbornik Adrijan Vuksanović ističe da oni koji su zakazali sjednicu su ušli u njen bojkot, što smatra pomalo čudnim. Kaže da je veliko interesovanje javnosti za ovu temu. To što se danas neće raspravljati o ovoj temi, jer je to volja većine na vlasti, po njemu će još dodatno pojačati interes javnosti za ovu temu.

Odbornica Sandra Sindik istakla je da je otvorenog srca ušla u rad Komisije i da stoji iza svake riječi koju su tamo napisali, te da je spremna da prihvati da su napravili i neke propuste, ako se tako utvrdi.

Predsjednik Skupštine Miljan Marković izjavio je, da je bila njegova zakonska obaveza da danas zakaže ovu sjednicu. Saopštava stav Nove Srpske demokratije da danas ne žele da raspravljaju i odlučuju bez prisustva ostalih  predstavnika vladajuće većine. Takođe, saopštava da Odbori za ovu tačku dnevnog reda nisu održani, što je još jedan procesni uslov, da se rasprava danas ne može održati. Upozorava odbornike da se ova sjednica pod rednim brojem XXX mora održati i da ne bi bilo dobro da se stalno odlaže, kako bi se mogla zakazati naredna XXXI sjednica. Saopštava da ima rok od tri dana za zakazivanje nove sjednice i da će navedeno ispoštovati.

Odbornik Vatroslav Belan istakao je da se po članu 44 Poslovnika o radu Skupštine, ovdje radi o opstrukcijii i  bojkotu rada odbora, iz političkih razloga, jer vladajuća većina ne može da čuje ono što u Izvještaju Komisije piše (Narod pobjeđuje, Demokrate i PES).

Odbornik Ilija Janović izjavio je da je po njemu za ovu tačku dnevnog reda, matični odbor, samo Odbor za društvene djelatnosti i nijedan drugi. Upozorio je predsjednika Skupštine da on ne može prekinuti sjednicu dokle kod ima kvorum za rad, odnosno dok neko ne napusti sjednicu.

Odbornica Dubravka Nikčević inicirala je obraćanje pažnje na rad radnih tijela i na propise koju navedenu oblast regulišu. Ističe da je dovoljno da samo predsjednik odbora ne dođe i da se na taj način blokira radno tijelo, te apeluje na imenovanje zamjenika predsjednika, koji nije iz iste političke opcije kao predsjednik, kako bi se obezbijedilo optimalno funkcionisanje radnih tijela Skupštine.

Odbornik Igor Petković zahvalio se g-dinu Radoševiću i Mustajbašiću što su danas prisutni na sjednici kao i samoj Komisiji koja je radila pod velikim pritiskom. Po njemu je upitno da li Izvještaj Komisije morao uopšte ići na radna tijela skupštine, na što mu je predsjednik Skupštine odgovorio da je morao.

Odbornik Ćazim Lisičić ukazao je na kršenje Poslovnika i člana 52 istog i na svjesnu opstrukciju rada radnih tijela po članu 76 stav 6 Poslovnika. Upoznao je javnost da je vlast pobjegla jer ne može da se suoči sa ovim o čemu se danas raspravlja.

Predsjednik Skupštine dao je kratku pauzu.
Nakon pauze, konstatovao je da  zbog izlaska dijela odbornika iz vlasti ne postoji više kvorum za rad i da se sjednica mora prekinuti. Novi termin sjednice će shodno propisima biće poznat za tri dana.

Nastavak XXX sjednice Skupštine  opštine Tivat održan je dana 06.03.2026. godine u 9 časova u skupštinskoj sali Opštine Tivat.
Sjednicom je predsjedavao predsjednik Skupštine Miljan Marković.
Prešlo se na utvrđivanje kvoruma.
Na osnovu javne prozivke konstatovano je da sjednici prisustvuje 27 odbornika, te da postoji kvorum za rad. Odustvo sa sjednice opravdali su odbornici Adrijan Vuksanović, Ana Vuksanović, Tonći Janović i Aleksandar Đurović. 
Pozivi za sjednicu  poslati su i predstavnicima FK “Arsenal” i to sljedećim licima:  Ivu Boškoviću, Dejanu Kandiću, Elvisu Mustajbašiću, Novici Radojičiću, Igoru Radoševiću, Predragu Lakoniću, Đurović Dušanu, Radanović Ivu, Drašku Braunoviću i Tujković Božidaru.
Poziv je poslat i revizorskoj kući “VN Kod” iz Podgorice koja je za opštinu Tivat radila reviziju poslovanja FK “Arsenal”, Tivat. Firma “VN Kod” je Službi skupštine poslala podnesak u kojem je obavještavaju da nisu u mogućnosti da prisustvuju sjednici skupštine, ali da su otvoreni za sva pitanja odbornika. 

DNEVNI RED: 
1. Izvještaj Komisije  o sprovođenju analize poslovanja FK “Arsenal” Tivat.
Dnevni red usvojen je sa 28 glasova “za”, bez glasova “protiv” i “uzdržan”.
Radna tijela razmatrala su tačku dnevog reda te podnijeli Skupštini izvještaj. Članovi radnog tijela bili su podijeljenog stava, da li se izvještaj komisije treba primiti k znanju kao informacija, ili se treba usvojiti kao izvještaj.
Uvodno izlaganje održala je odbornica Sanja Vuković, koja je prvo proceduralno reagovala, te prigovorila izvještaju Odbora za Statutu i propise, koji je zauzeo stav, da se Izvještaj Komisije samo treba primiti k znanju, a ne usvojiti kao Izvještaj, što smatra da nije ispravno.

Predsjednik opštine Željko Komnenović javio se proceduralno te upoznao odbornike i javnost da on i potpredsjednik Brinić neće prisustvovati ostatku sjednice, jer ih u Podgorici, u Vladi, čekaju neki važni sastanci vezani za strateška ulaganja u opštinu Tivat.
Za riječ se javio odbornik Vatroslav Belan te tražio da skupština odluči da li će se o ovom izvještaju glasati ili ne, prije nego li se pređe na raspravu.
Odbornik Ilija Janović se takođe javio proceduralno, te istakao da li uopšte ima smisla otvarati disukusiju, kada odgovorno lice, predsjednik opštine neće biti prisutan. Smatra kada se već toliko čekala sjednica, da se može i još sačekati, a da bi se raspravljalo u punom sastavu. Nije mu jasno, koje su to obaveze u Podgorici bitnije od onih koji su trenutno na dnevnom redu sjednice.
Potpredsjednik opštine, Jovan Brinić istakao je da ne vidi šta će promijeniti u izvještaju, ako bi se isti zvao, informacija ili izvještaj. Smatra da čim je Izvještaj završen i objavljen, on je doživio svoju finalnu verziju, i isti se ne može promijeniti, te nije važno kako će se zvati.
Odbornica Sandra Sindik ističe da je važno da li će se za Izvještaj glasati ili ne, jer se radi o davanju legitimiteta ovom dokumentu.
Potpredsjednik Brinić smatra da je povrijeđena procedura, jer je predsjednik na njegovo iznijeto  mišljenje odobrio repliku odbornici Sindik. Ostaje pri stavu da je nebitno hoce li se Izvještaj usvojiti ili ne.
Odbornik Vatroslav Belan smatra da je važno hoce li se Izvještaj glasati ili ne, jer da nije tako, i budžet bi se primao k znanju kao informacija, a ne usvajao.
Potpredsjednik Brinić je poručio da on ima pravo na svoje mišljenje, i da nije isto budžet i ovaj Izvještaj.
Odbornik Igor Petković smatra da se Izvještaj treba glasati, da bi se ako ništa, zaštitili ljudi koji su radili u ovoj Komisiji, i koji su dosta javno bili linčovani u posljednje vrijeme.
Predsjednik Komnenović je tražio da se pridržavaju  Poslovnika o radu Skupštine, te poručio, da nije tačno da je predsjednik opštine odgovoran za poslovanje kluba, jer se po zakonu tačno zna ko je za što odgovoran. Ističe da ne bježi od rasprave ali da je po njegovoj procjeni ovaj sastanak u Podgorici mnogo važniji od tačke koja je danas na dnevnom redu skupštine.
Odbornica Sandra Vuković pozvala je odbornike da se glasa o tome, da li se radi o Izvještaju ili informaciji.
Odbornik Igor Petković saglasio se sa prethodnicom te poručio predsjedniku opštine da je isti itekako odgovoran i da treba da prisustvuje raspravi.
Predsjednik Željko Komnenović izjavio je, da on ne bježi ni od koga, jer radi sve po zakonu, te da stoji na raspolaganju.
Odbornik Vatroslav Belan takođe je izjavio, da je važno da predsjednik opštine bude prisutan raspravi. Smatra, da je logično da predsjednik ispuni i svoju obavezu koju ima prema Podgorici, i da se sjednica može odložiti za neki drugi termin, kada predsjednik bude prisutan.
Predsjednik Komnenović istakao je, da danas ima pregovore u Vladi u vezi sa aneksiranjem ugovora za odnose sa strateškim investitorima, za koje ističe, da ih je prethodna vlast ostavila u veoma lošem stanju.
Odbornik Nikola Došljak se takođe složio sa stavovima opozicionih odbornika.
Sanja Vuković pozvala je predsjednika skupštine, na primjenu člana 103 Poslovnika o radu Skupštine opštine Tivat, odnosno za glasanje “prozivkom”, da bi se utvrdilo, da li će se na sjednici raspravljati o izvještaju ili informaciji.
Predsjednik skupštine je prihvatio predlog odbornice, te je po ovom pitanju obavljeno glasanje prozivkom.
Po obavljenoj prozivki konstatovano je da je 17 odbornika glasalo da se o Izvještaju Komisije glasa, a njih 11 da se isti prima k znanju, kao informacija.
Uvodno izlaganje održala je odbornica Sanja Vuković, koja je bila predsjednica Komisije za analizu poslovanja FK “Arsenal” Tivat. Ista je istakla, da je Komisija formirana da ispita finansijsko i admnistrativno poslovanje FK “Arsenal” od 2022. godine do dana formiranja Komisije, i da se ista formirala od osam članova iz različitih političkih grupacija. Istakla je, da član ispred grupacije “Narod pobjeđuje” , Dejan Piper nije učestvovao u radu Komisije, što je prihvaćeno kao njegov legitiman izbor. Ističe da je Komisija pretrpjela mnoge pritiske, posebno na kraju, kada je Izvještaj trebao da se potpiše. U tom smislu je i narativ Izvještaja pomalo izmijenjen i ublažen, što je predstavljeno kao uslov za potpisivanje Izvještaja. Ističe, da su na sjednicu Skupštine pozvali ključne ljude iz Kluba, kao i one koji su od strane predsjednika opštine predloženi da se pozovu, te ovlašćenog revizora iz firme “VN kod” iz Podgorice. Kaže da je odbila gostovanje na radio Tivtu na ovu temu, jer su smatrali da je adekvatno da se prvo sjednica skupštine završi. Ističe da je Izvještaj rezultat višemjesečnog rada, prikupljanja i analize dokumentacije,uzimanja izjava i saslušanja određenih lica. Navodi, da Komisija nije raspolagala cjelokupnom dokumentacijom Kluba, jer im ista nije dostavljena, tako da izvještaj nije kompletan, iako i po do sada prikupljenim informacijama, se može zaključiti, da u Klubu postoje sistemske nepravilnosti. Skupština Kluba je formalno imala široke nadležnosti, ali u praksi nisu postojali pisani izvještaji u propisanoj formi i sa mišljenjem ovlašćenog revizora. Izvještaji su predavani u exel tabeli, članovi skupštine nisu imali uvid u godišnje finansijske iskaze koji se dostavljaju poreskoj upravi, te  nije postojao ni Pravilnik o članstvu. Upravni odbor je formalno postojao ali nije funkcionisao kao kolektivni organ. Pronađeno je svega tri zapisnika o njegovom radu. Finansijske odluke uglavnom su potpisivane od strane predsjednika kluba, te nema dokaza, da su isti prethodno razmatrani i usvojeni na upravnim odborima. Smatra, da je tim došlo do centralizacije u Klubu i prekoračenja ovlašćenja od strane predsjednika Kluba. Klub nema ni nadzorni organ . Komisija je utvrdila da su zarade igračima, trenerima i drugim licima isplaćivane bez zaključenih ugovora, što je u suprotnosti sa zakonom o sportu i statutom kluba. Na isplate nisu obračunavani porezi i doprinosi u skladu sa zakonom. Navodi,  da su na glavnom i pomoćnom stadionu vršeni i neki radovi, da je fudbalski teren ustupljen fudbalskom Klubu od strane opštine Tivat, bez postojanja skupštinske odluke. Osvrnula se na natpise u novinama, u kojim se navodilo da  “FK Arsenal” nije opštinski klub, te se zapitala, kako može biti da nije opštinski klub, ako mu opština ustupa infrastrukturu na korišćenje, te daje novac iz opštinskog  budžeta. Kaže da ovaj Izvještaj nije politički dokument, nego pokušaj da se neke stvari dovedu na zdrave osnove.

Predsjednik Željko Komnenović istakao je, da je ovaj Izvještaj već nanio političku štetu FK “Arsenal”, jer njihov strateški sponzor već razmišlja o ukidanju sponzortsva Klubu u iznosu od 150.000,00 eura na godišnjem nivou. Ističe, da Komisija nije utvrdila nikakave koruptivne i kriminalne radnje, pranje novca i da je to po njemu najvažnije. Navodi da sportski klubovi u Tivtu dobijaju novac iz budžeta opštine Tivat preko Sekretarijata za društvene djelatnosti, te da njemu i odgovaraju, te naglašava ingerencije Inspekcije za sport. Napominje, da je on u skladu sa svojim nadležnostima, pokrenuo preko 15 različitih radnji u FK “Arsenal”, a radi utvrđivanja odgovornosti lica vezanih za funkcionisanje kluba. Tu se radi o više krivičnih prijava, prigovora, prepiski itd. Naglašava da je i protiv njega, vjerovatno anonimno podnijeta krivična prijava SDT-u, kojom mu se stavlja na teret da je nezakonito prenio imovinu FK “Arsenal”, te izjavljuje da to nije tačno, te da u katastru nikad nije promjenjeno vlasništvo na terenu. Na kraju ističe, da je opština Tivat samoinicijativno angažovala firmu doo “VM Kod” iz Podgorice, da obavi reviziju finansijskog poslovanja Kluba. Revizija je dala mišljenje sa rezervom , ni pozitivno, ni negativno. Iz izvještaja revizorske kuće stoji da Arsenal nije imao dobro računovodstvo, pa nije dobro ni iskazivao pojedine stavke. Poručuje, da će se zalagati, da se po istome aršinu formiraju komisije koje će ispitivati poslovanje i drugih institucija u gradu. Iščekuje ishod pokrenutih sudskih postupaka.
Odbornica Sandra Sindik istakla je, da ovo nije politička priča jer se  radi o Klubu koji je “simbolu grada”, Smatra da je Klub pretrpio veliku sramotu. Postavila je pitanje predsjedniku opštine, šta je uradio sa papirom, kojim se dokazuje da Arsenal nema poreskih dugovanja, a koji se vadi radi apliciranja na pojedine projekte.

Predsjednik Komnenović je odgovorio, da se taj papir pribavlja radi apliciranja za dodjelu sredstava Sekretarijatu za društvene djelatnosti. Ispred njega se nalazi izvještaj sekretarijata za period od 2021-2025. godine, kojima se dokazuje da je FK “Arsenal” sva sredstva koja je dobijao od strane opštine, uredno i opravdao. Istakao je, da je on dao teren na korišćenje Klubu, radi ugradnje reflektora u iznosu od 800.000,00 € u realizaciji Fudbalskog kluba Crne Gore, te da nema tog predsjednika u Crnoj Gori, koji za svoj grad i klub ne bi isto uradio. Naglašava, da je bivša vlast 2020. godine formirala akcionarsko društvo koje je trebalo da gazduje terenima, pa je jedna od prvih odluka koja je donijela ova vlast bila, stavljanje navedene odluke van snage, da bi se klub sačuvao.
Odbornica Sandra Sindik zahvalila se na odgovoru, ali ističe da predsjednik nije dobro razumio pitanje, odnosno “da li je po njemu u redu, da neko ko ima poreskih dugovanja, dobije papir da nema dugovanja”, i aplicira za dodjelu određenih sredstava.
Predsjednik FK “Arsenal”, Dejan Kandić replicirao je odbornicama Sindik i Vuković, te istakao da je izvještaj komisije lažan i tendenciozan.
Proceduralno se javio odbornik Ilija Janović i rekao, da će njegova grupacija nakon izlaganja potpredsjednika Brinića, tražiti pauzu u radu sjednice, jer je bespotrebno raspravljati o ovoj tački dnevnog reda bez prisustva predsjednika.
Potpredsjednik Jovan Brinić je ispred Krtoljske liste poručio, da su oni pristali na formiranje Komisje zbog koalicionog dogovora. Ističe da je u radu komisije prisustvovao njihov odbornik Ilko Klakor, koji je jedino profesionalno lice iz oblasti sporta u Komisiji. Njihov cilj je bio da se sagleda cjelokupna dokumentacija FK “Arsenal”, da se vide propusti, i da se isti pokušaju ispraviti na najbolji mogući način. Smatra da je Komisija dobro odradila svoj posao, kako je najbolje znala, te ostaje i dalje pri stavu, da glasanje o ovoj tački neće nista promijeniti, jer je Izvještaj takav kakav jeste. Smatra da Klub i izvršna vlast opštine nemaju nikakavih dodirnih tačaka.  Kad su saznali za probleme, pokušavali su iste na zajedničkim sastancima riješiti, kako nažalost do toga nije došlo, formirana je ova Komisija. Što se tiče namještanja utakmica, kaže da Komisija nije imala nikakavih ingerencija povodom navedenog. Ističe, da je oblast sporta kao i propisi koji definišu navedenu oblast “poludivlja”, to jest neprecizna i sa puno propusta, zbog čega je i došlo do problema u funkcionisanju kluba. Navodi  da je neprimjereno da se zbog toga iko poziva na krivičnu ili bilo koju drugu odgovornost, dok se to i ne dokaže. Smatra da bi jedno važno rješenje bilo to, da sportski klubovi počinju podnositi skupštini izvještaj o svom radu, što do sada nije bio slučaj. Smatra da je problem  uprave kluba što nije preduzeo odgovornost za svoje postupke, nego je prebacio teret na izvršnu vlast i predsjednika opštine.
Odbornik Ilija Janović istakao je, da je predsjednik opštine “pobjegao” sa skupštine, da zna za odvojenost izvršne vlasti od uprave kluba, ali da i predsjednik opštine ima svoje odgovornosti.
Na predlog odbornika, predsjednik skupštine odredio je pauzu u radu sjednice u trajanju od 30 minuta.
Nakon nastavka sjednice, i izvršene prozivke odbornika, utvrđeno da je u sali skupštine prisutno 13 odbornika, te da ne postoji kvorum za rad. 
Predsjednik skupštine prekinuo je sjednicu, te rekao da će javnost biti obavještena u narednih nekoliko dana o terminu nastavka sjednice.
Proceduralno se javio odbornik Dejan Piper te istakao, da je ova tačka dnevnog reda, samo udar na grupaciju “Narod pobjeđuje” na čelu sa predsjednikom Željkom Komnenovićem, te saopštio da njihova grupacija više neće prisustvovati sjednicama skupštine, po ovoj tački dnevnog reda.
Sjednica je zaključena.
XXX sjednica je ponovo zakazana i nastavljena dana 23.03.2026. godine sa početkom u 9 h.
Nakon prozivke od strane sekretarke skupštine utvrđeno je da je na sjednici prisutno 24 odbornika, te da postoji kvorum  za rad. Odsustvo sa sjednice opravdali su odbornici, dr Julija Samardžić, Aleksandar Đurović, dr Renata Bergam Grandis, Adrijan Vuksanović i Dijana Đinović.
Predsjednik skupštine Miljan Marković je saopštio, s obzirom da su na sjednici prisutni gosti, tj.lica iz FK “Arsenal”, čije izlaganje u skupštni, nije precizno definisano Poslovnikom o radu Skupštine opštine Tivat, te je na Kolegijum predsjednika skupštine dogovoreno sa klubovim odbornika, da se predsjedniku kluba da pravo na uvodno izlaganje, a ostalim licima pravo na repliku, odnosno davanje odgovora. Sve navedeno u cilju dobijanja tačnih i potpunih informacija vezanih za poslovanje “FK Arsenal” Tivat.
Predsjednik Kluba, FK Arsenal Dejan Kandić obratio se prisutnima, te saopštio da je rad Komisije popraćen brojnim propustima, posebno kod prikaza finansijskih iskaza. Prigovara nalazu Komisije da je Klub “prikriveno” podizao gotovinu sa žiro računa Kluba, kao npr. iznos od 5. 770, 00 eura, 16. juna 2022. godine ili maja mjeseca (navode se oba datuma). Po njemu navedeno nije tačno, jer novac nije podignut sa žiro računa kluba, već se radi o šalterskoj grešci službenika, gdje se vidi, da je navedeni iznos na izvodu banke storniran. Ističe da se radi o elementarnom nepoznavanju računovodstvenih pravila i iskaza od strane Komisije. O navedenom posjeduje i potvrdu od banke, agencije, i ovlašćenog revizora, tako da ova transakcija nikad nije izvršena.
Dalje, prigovara netačno prikazanim izvještajima vezanim za ulaznice za utakmice, jer je komisija koristila izvode iz samo jedne banke, a ne još dvije, koje je trebala. Komisija je utvrdila, da je utakmice kluba u 2024. godini gledalo ukupno 6.255 gledalaca na domaćim utakmicama, koji podatak je uzet sa sajta Fudbalskog saveza Crne Gore. Po mišljenju Komisije, naveden broj pomnožen sa 3 eura, koliko košta cijena karte , trebao bi iznositi 18.765,00 eura, a ne 3.850,00 eura. Tada ispada, po Izvještaju Komisije da je tek svaki drugi gledalac platio kartu. Kandić ističe da je navedeni zaključak potpuno neutemeljen, jer Komisija nije uzela u obzir činjenicu, da su određena lica i oslobođena od plaćanja ulaznica. Tu spadaju članovi skupštine i uprave, organizovane navijačke grupe, legende kluba, sponzori, delegacije gostujućih klubova, djeca mlađa od 16 godina, lica i treneri zaposleni u Klubu. Komisija nije uzela u obzir da su dvije utakmice bile oslobođene od plaćanja ulaznica, tako da se po njemu radi o paušalnim i zlonamjernim zaključcima Komisije.
Odbornica Sanja Vuković zahvalila se na dobijenim odgovorima, te istakla, da je podizanje gotovine (5.777,00 eura)  spočitana Komisiji kao najveća finansijska greška, ali da Komisija nije imala kompletnu dokumentaciju, jer joj Klub nije istu dostavljao. Napominje, da je na usmenom saslušanju, Kandić  davao dvosmislene odgovore, te nije pružio adekvatan odgovor na postavljeno pitanje, vezano za podizanje gotovine. Ističe, da je isti mogao naknadno pružiti tačne informacije, ali isti to nije uradio. 
Što se tiče ulaznica, ističe da ne postoji niti jedna odluka u Klubu koja govori ko ne plaća ulaznice, ko su legende kluba, ko su generalni sponzori. Prigovara riječima prethodnika poput “lažan” i “zlonamjeran”.
Odbornik Ilko Klakor, kao član Komisije, izjavio je da u radu nisu imali sigurno oko 50 % informacija, već su radili samo na osnovu dokumentacije koja im je dostavljena. Prigovorio je nepristojnom ponašanju predsjednika kluba na skupštini. Istakao je da je od Kandića ranije zatražena ostavka na funkciji, ali isti to nije učinio. Što se tiče podizanja novca, ističe da se po zakonu tačno zna koliko se novca može podići sa računa, nekada je bilo 600, a sada je 300 eura, iako ne zna da li je u fudbalu nešto drugačije. Napominje da se po zakonu o sportu, upravni odbor mora sastajati najmanje dva puta mjesečno,  a u FK “Arsenal”isti se nije sastajao, nema nikakvih evidencija. Smatra da se Klub nije vodio na propisan način, već se s njim postupalo kao sa  privatnom svojinom. Smatra da je time nanijeta šteta, ne samo vlasti, već svima ukupno. Ističe da je navedeni slučaj  sa  kaznom UEF-e, zabilježen samo u Albaniji.
Odbornica Sandra Sindik složila se sa izjavama Vuković i Klakor, te potvrdila kao član Komisije, da nisu imali urednu dokumentaciju, da bi mogli drugačije prosuđivati. Ističe da je i ranije istakla da nema problem s tim, ukoliko su nešto pogrešno utvrdili ili protumačili. Kaže da se sa novcem građana ne mogu igrati i ponašati  kao da je privatna svojina.
Odbornik Miljan Marković, kao član Komisije izjavio je da potvrđuje izjave članova Komisije, vezano za dokumentaciju kojom su raspolagali, da nisu posjedovali adekvatne odluke, kao ni bilo kakve evidencije koje su isti morali voditi. Ističe da se radi o veoma ozbiljnim stvarima, jer je klub upravljao novcima svih građana Tivta. Komisija nije formirana iz političkih razloga, već samo radi nadzora budžetskih korisnika opštine Tivat, što je njena obaveza. Ističe da rad Komisije nije bilo zlonamjeran, te da je u Izvještaju navedeno da Komisja nije raspolagala svom dokumentacijom. Komisija je koristila oprezan jezik, a sve u cilju neprozivanja na odgovornost, već dajući preporuke kako bi se rad Kluba uredio i unaprijedio. Cilj Komisije nije bio da izriče krivične presude, već samo da utvrdi nedostatke u radu Kluba i način da se iste otklone. U Klubu mnogi procesi nisu bili uređeni,  nema odluka, izvještaja i evidencija. Napominje, da je on i sam tražio smjenu predsjednika kluba. Kaže da treba da se uporedi Izvještaj Komisije sa Izvještajem nezavisnog revizora kako bi se unaprijedio rad i podaci bili što tačniji. Ističe da Klub pet godina zaredom dobija mišljenje sa rezervom, što ne bi trebalo da bude tako. Kaže da revizor ne bi smio da daje inkriminušuće zaključke, da se revizija ne smije zloupotrebljavati, ali da se ne može ni smatrati, da je u Klubu sve u redu.
Dejan Kandić replicirao je g-dinu Markoviću, te rekao da je bilo upravo suprotno, jer je, Komisija u Izvještaju iznoslla osuđujuće činjenice kao npr. “Komisija je nepobitno utvrdila” itd. Smatra da nisu smjeli koristiti termin “nepobitno” posebno kada činjenice nisu provjerene i tačne. Napominje, da je Komisija optužila Klub da je “nepobitno” podigao novac sa računa, što je potpuna neistina. Ističe da je Komisija isto prvo trebala provjeriti, pa tek onda optužiti rukovodstvo Kluba. Dalje navodi, da je Fudbalski savez tražio od njih da službena lica isplaćuju novcem iz gotovine. Kaže da je istina da nemaju dokument, koji navodi ko je sve oslobođen od plaćanja ulaznica, ali da je to praksa naslijeđena iz prethodnog perioda. Ističe problem koji Klub ima sa kadrom, novcem, kao i budžetom od strane opštine Tivat, a koji je nekad iznosio 60.000,00 eura. Navodi primjer opštine Bar koja plaća jednom administrativnog radnika Fudbalskom klubu “Mornar”, što smatra dobrom praksom. Kaže da je klub sav novac dobijen od strane opštine Tivat opravdao sa najvišom ocjenom “4”. Ističe da imaju reviziju za svaku godinu, da pozitivno mišljenje nema ni “Željeznica Crne Gore”, a kamoli  jedan sportski klub kao što je FK “Arsenal” . Kaže da niko ništa nije pozitivno rekao o Klubu, a toliko toga ima, npr. u Klubu je u zadnjem periodu, u fudbalsku infrastrukturu uloženo 2,5 milona eura, od čega 2 miliona od donacija, što je malo koji sportski klub na ovom području doživio. Kaže, da se na stadionu sada može odjednom presvući 130 ljudi odjednom, a nekad je moglo 17 do 18 lica. Napominje, da su dobili reflektore, osvjetlili stadion i dosta toga na stadionu uredili. Javne resurse održavaju sami, za budžet kluba kaže da je manji od svih primorskih gradova, veći je samo od opštine Plav. Za poslovanje u sportu kaže da je neuređeno, a propisi neprecizni.
Odbornik Miljan Marković replicirao je Kandiću, te rekao da Komisija nije mogla u njihovo ime vaditi bankarske izvode, već su te podatke oni trebali dostaviti Komisiji. To sve govori o nepostojanju dobre namjere.
Odbornica Sanja Vuković ponovo je istakla da Klub nije dostavio kompletnu dokumentaciju, ulazne račune, tako da su zaključci donošeni na osnovu dostavljene dokumentacije. Proziva predsjednika Kluba za izrečene tvrdnje i neistine, kao npr. kod ulaznica, za koje je rekao da daju sponzoru 50 karata, što nije tačno, jer daju 20 karata. Prigovara mu za odrađene revizije, koje klub nije dostavio komisiji, a “uporno maše s njima”. Traži od Kandića da kaže šta je još Komisija pogrešno zaključila osim tog čuvenog podizanja gotovine od oko 5.770,00 eura.
Dejan Kandić je za svlačionice rekao, da pristaje da iste budu njihov najveći grijeh, jer iste nisu napravljene iz komercijalnih, već iz opravdanih razloga, jer imaju preko 300 djece, koja trenutno treniraju u Klubu. Ističe da svlačionice nisu postavljene na prvobitno planiranoj lokaciji, jer su iste bile nepristupačne i suprotne propisima (nemogućnost pristupa kolima hitne pomoći itd.), tako da je uzeta druga najadekvatnija lokacija. Problem koji su imali prilikom vađenja UT uslova za svlačionice i koje su čekali punih 10 mjeseci, je problem imovinske prirode jer se trećina zemljišta pod svlačionicama vodila na Vladu Crne Gore. Kaže da su dobili dozvolu Agencije za zaštitu životne sredine, koja je dozvolu poslje povukla, zbog političkih pritisaka. Optužuje Komisiju da nije znala čitati dokumente na pravi način, i da je to njen problem. Kaže da po zakonu o sportu lokalna samouprava obavezna da održava stadionsku infrastrukturu, čini mu se da se radi o članu 62 ili 64, jer je ista vlasnik navedenog zemljišta. Ističe da Skupština nikad nije donijela takvu odluku. U drugim opštinama je tako, kao npr u Bijelom Polju i Baru. Što se tiče kazne od UEF-e, ističe da nju ne plaćaju građani Tivta, već sam Klub iz svog budžeta, te da se sami snalaze kako najbolje znaju i mogu. U 2025. godini su obezbijedili ozbiljan novac, u iznosu od preko 150.000,00 eura. Ističe, da ugovore sa sudijama i delegatima nemaju, jer tako propisuje sportski savez, i tako je u svakom drugom sportu, odbojki ili košarki. Takođe, navodi da je problem sačinjavanja ugovora sa igračima, što npr. kada bi oni doveli igrača iz nekog drugog kluba i platili ga npr. nekih 12 hiljada eura po ugovoru, te kad ne bi bili zadovoljni sa istim, Klub ne bi imao mogućnost naplate one kompenzacije u iznosu od 12 hiljada eura.
Odbornica Sandra Sindik izjavila je da je čula da se djeca ni sad ne presvlače u svlačionicima i da se iste već sada raspadaju. Ista optužuje Kandića jer je “nepobitno” rekao da je podizao gotovinu. Ističe da ona osjeća sramotu vezano za ovaj Klub, jer je za njega emotivno vezana.
Odbornica Sanja Vuković postavila je pitanje bivšem sekretaru kluba, Elvisu Mustajbašiću, da joj objasni na koji način je funkcionisao  fudbalski  restoran, kako se njegovo ime našlo na spisku zarada u vrijeme kada on više nije bilo sekretar kluba, kao i gdje je knjiga ulaznih računa do broja 77, jer se sve navedeno odnosi na period, kada je on bio sekretar kluba.
Elvis Mustajbašić  izjavio je, da se on kao sekretar nije bavio klubskim restoranom, već predsjednik kluba i članovi upravnog odbora. Što se tiče zarade za koju se vodilo da je primio, a nije, ističe da on tada nije bio u klubu, da će vidjeti koji će se koraci povodom navedenoga preuzeti. Za knjigu ulaznih računa ističe, da je on tada bio u klubu, da su svi računi uredno zavođeni, ali ispada da je neko iscijepao dvije strane djelovodne knjige sa tim računima. Dakle, računi postoje, nije ništa sporno, a gdje su nestale te dvije strane, on nije upoznat. Napominje da je i prilikom posjete inspekcije konstatovano da je knjiga ulaznih računa uredno vođena.
Za riječ se javio Dejan Kandić koji je istakao da je tačno da kada je g-din Elvis Mustajbašić došao za sekretara kluba, da se obim dokumentacije u klubu povećao i da je ista dosta uredno vođena. Pohvaljuje stručnost bivšeg sekretara i potvrđuje da su oni za njegovog mandata dobili neophodne licence. Za evidenciju članstva u klubu kaže da je ista po zakonu o sportu dosta lose definisana, jer klub nije privatni, već opštinski. 
Novica Radojičić, član Upravnog odbora FK “Arsenal”, odgovorio je da je neistina da se betonirao dio parka, i da je on apelovao na promjenu UT uslova i izgradnju manjeg hotela, koji bi bio u opštinskom vlasništvu, i u značajnom bi rasteretio budžet kluba, jer se ne bi plaćali smještaji igrača i sl.
Elvis Mustajbašić je još jednom potvrdio da nije dobio spornu aprilsku platu, jer nije bio u klubu.
Odbornica Sandra Sindik je istakla da je tačno da je Skupština opštine Tivat, birala skupštinu Kluba, ali da oni u 2025. godini imaju novi sastav skupštine, za koji joj se čini, da nije prošao skupštinu opštine. Izgradnju hotela podržava.
Odbornica Sanja Vuković istakla je da je tačno da je Skupština kluba pretrpjela neke izmjene, o kojima Skupština opštine nije obavještena, jer po Statutu iz 2021. godine Skupština kluba je imala 15, a po Statutu iz marta 2025. godine, 14 članova, dakle jedan član manje. Kaže da Skupština opštine Tivat nije obavještavana o ostavkama pojedinih članova skupštine kluba. Potvrđuje da je odbornica Sindik bila u pravu.
Ivo Bošković je istakao da je Skupština Kluba  2021. Godine imala 21 član, a danas  ima 14, i ne vidi šta je u tome sporno. Kaže da su oni na svojoj skupštini konstatovali ostavke i slali ih u Ministrstvo sporta.
Sanja Vuković je ponovo potvrdila da skupština opštine o tim ostavkama nije obavještena niti su iste verifikovane na skupštini grada.
Odbornica Sandra Sindik je rekla da oni za te promjene u preduzeću nisu bili upoznati, a trebali su, jer iste finansira opština Tivat.
Sanja Vuković ponovila je da je Skupština Kluba pretrpjela izmjenu broja članova, a da Skupština opštine Tivat o tome nije raspravljlala.
Predsjednik skupštine Miljan Marković  je rekao da se promjena te vrste mora verifikovati na Skupštini opštine Tivat.
Odbornik Ilija Janović je takođe istakao, da je Skupština opštine izabrala Skupštinu Kluba sa 21 članom, a da za sve dalje promjene u Klubu skupština nije obavještavana. Podržava stavove prethodnica.

Ivo Radovanović, član Upravnog odbora FK “Arsenal” istakao je da je od početka vodio Klub, da se radi o raznim ulogama u Klubu, koju je svako od njih imao, njegova je bila da obezbijedi novac za Klub. Kaže da je njegova firma u ovaj Klub u zadnjih 20 godina uložila sigurno  oko 120 hiljada eura. Žao mu je što je prodata utakmica sa “Alaškertom” i da se slaže da svako ko je odgovoran, treba da odgovara. Kaže da Skupština opštine treba dalje da odredi strateške poteze kluba, da im poveća budžet i pomogne da riješe probleme kojih imaju mnogo. Kad se smanji  budžet klubu smanjuje se budžet i trenerima i drugim licima , i cijeli klub trpi. Traži podršku opštine Tivat za rješavanje ovih problema.

Odbornica Sandra Sindik zahvalila je g-dinu Radovanoviću za svaku pomoć i donaciju koju je dao FK “Arsenal”, ali upravo napominje, da je to najtužnije u svemu, jer o istome ne postoji  ni jedan papir, ni dokument. Ističe da se u Klubu  vodi politika “one man show”, jer se sve svodi na predsjednika kluba.

Odbornik Miljan Marković istakao je da se komisija bavila poslovanjem kluba od početka 2022. godine pa nadalje, te nije imala pravo da se vraća unazad. Ističe da nije smanjen iznos za opštinske klubove u iznosu od 600.000,00 eura, već je samo preraspodijeljen na drugačiji način. Novac je zadržan u istom iznosu, ali su drugi klubovi dobili pravičniju naknadu. Gubljenje sponzora Porta Montenegra nema veze sa Komisijom, već sa imidžom kluba u posljednje vrijeme. Ističe da je Komisija i na kraju Izvještaja dala preporuke u kom  pravcu treba ići, te se nada da  je rukovodstvo Kluba, već neke od njih usvojila. Ističe, da je i revizija  rekla da će Klub imati određene izdatke po osnovu poreskog dugovanja. Kaže da Komisija nije imala lošu namjeru prema Klubu, već da stvari promijeni na bolje. Smatra da je Klubu i gradu nanijeta šteta i da se nada da će je uspjeti popraviti. Kaže da budžet opštine Tivat prema Klubu nikad ne može biti dovoljan, ali da se Klub u njega treba uklopiti. Kaže da je prodajom utakmice narušeno povjerenje između kluba i Osnivača, opštine Tivat. Kaže da je i UEF-a u svom Izvještaju izrazila sumnju u administraciju Kluba kao i sumnju što su igrači dovođeni iz klubova , koji su takođe imali afere oko prodaja utakmica. Što se tiče objekta, svlačionice, kaže da nema problem sa istima, ali ima problem jer iste nemaju papire i sutra će se možda zbog toga morati biti srušene. Napominje da je vrijednost objekta 100 hiljada eura i da ista nije privremeni objekat, već od čvrste građe. Komisija nije imala mandat da se bavi prodajom utakmice, i tim se nije ni bavila, već samo poslovno finansijskim dijelom.

Proceduralno se javio odbornik Tonći Janović te rekao da se vodi računa o tome koliko će se ko javljati, da se skupština ne bi otegla u nedogled.

Odbornica Sanja Vuković se složila sa prethodnikom, ali naglašava da je na Kolegijumu predsjednika Skupštine dogovoreno,  da se na ovom zasijedanju i izađe iz okvira Poslovnika o radu Skupštine opštine Tivat, da bi se u duhu demokratije svima dalo pravo na riječ.

Odbornica Sandra Sindik prozvala je odbornika Janovića zašto njihov član Komisije ne prisustvuje sjednici, jer se onda ne bi morale samo ona i Sanja Vuković javljati na ovoj sjednici.

Odbornik Janović izjavio je da njihova predstavnica nije dobila poziv za ovu sjednicu, ali da će u svakom slučaju on iznijeti mišljenje njihove političke grupacije.

Odbornik Dejan Risančić je rekao da zbog toga što uprava kluba nije podnijela ostavke na svoje funkcije, formirana je ova Komisija i to isključivo od odbornika vlasti, pa poručuje Klubu da oni napadajući Komisiju, napadaju i predsjednika opštine. Poručuje predstavnicima Kluba da na ovoj Skupštini mogu da pričaju samo o aktima koje su dostavili komisiji i o ničemu drugom. Kaže, da je on ostao zaprepašćen čitanjem Izvještaja Komisije, te savjetovao da se pridržavaju dokumentacije u koju je Komisija imala uvid. Smatra, da je Komisija dala blagonaklone smjernice za rad Kluba, te ih savjetovao da podnesu ostavke. Opominje predsjednika Skupštine da vodi računa o redu na sjednici i da odbornicima daje ista prava.

Sanja Vuković zamolila je da se Skupštini obrate članovi Kluba,  Ivo Bošković, Elvis Mustajbašić i Igor Radošević, da bi i oni izložili svoje stavove i mišljenja.

Odbornik Vatroslav Belan saopštio je prisutnima da se neće sada, kada je i opozicija došla na red “poslovnik aktivirati”. Izjavljuje da ga zabrinjava atmosfera u FK “Arsenal”, Tivat, te kaže, da jedan dio tivatske vlasti nije ništa drugačiji od one, koju su kritikovali prije 2020. godine. Čudna mu je hvala bivših predsjednika kluba FK Arsenal Tivat, te ističe da bi ta imena trebalo i javno saopštiti, odnosno reći da li se hvali, Kiko Bošković, Rado Arsić, Siniša Kusovac ili Ilija Janović. Pohvaljuje rad Komisije koja je vrijedno radila na Izvještaju. Vlast je obećavala 2020. godine transparentnu upravu, a Izvještaj Komisije govori upravo suprotno, kao npr. da Klub nije dostavljao kompletnu dokumentaciju, pa je Komisija razmatrala polovičnu dokumentaciju itd. Kritikuje samovolju predsjednika kluba, koji je odluke donosio samovoljno, bez konsultacije sa upravnim odborom. Sudeći po tome, nije cudno što Klub sedam godina nije igrao Evropu. Radi se o meritokratiji, te smatra da je uprava trebala podnijeti ostavku, jer se bavila politikom i podmetanjem. Finansije nisu transparentne, Klub nije imao ovlašćenog računovođu, sve je potpisivao predsjednik Kluba. Borba protiv korupcije i kriminala , koja je takođe bila obećanje bivše vlasti, je takođe pala u vodu. U izvještaju su iznešene sumnje, sramotna mu je isplata bivšem sekretaru naknade kada isti više nije bio sekretar kluba. Po njemu, vlast je u svemu podbacila, i kod izgradnje svlačionica, gdje je Komisija prozvala Direkciju za investicije opštine Tivat. Upitao je gdje je danas direktor direkcije. Kritikuje što su svačionice građene bez određenih dozvola, jer navodi da i “njemu krov na kući prokišnjava još od 2018. godine, ali do danas još nije uspio dobiti papire od strane urbanizma”. Po tome ispada da bi i on trebao prekršiti zakon i podići sprat, te riješiti problem, a zakon nije važan. Kritikuje i davanje stadiona Klubu na upravljanju odlukom predsjednika opštine, a bez skupštinske odluke. Ističe da zbog svega ovoga nema nikakve moralne odgovornosti, jer niko nije podnio ostavku. Postavlja pitanje pod čijom upravom se desio ovaj skandal u Klubu, da li pod vlašću prije ili poslije 2020. godine.

Ivo Radovanović, član Upravnog odbora FK “Arsenal” Tivat rekao je da njega u Klubu politika nije interesovala, jer se i on samo zalagao da Dejan Savićević bude predsjednik Saveza, iako su imali političke pritiske za izglasavanje drugih kandidata. Pohvaljuje doprinos Savićevića Klubu. Ističe, da on nema nikakav problem da odmah sada napusti Klub, ali smatra da se moraju odmah imenovati nova lica, koja će nastaviti upravljati Klubom, a to je problem.

Odbornik Vatroslav Belan odgovorio je  Radovanoviću da nalazi iskrenost u njegovoj priči ali mu je nejasno što je htio reći vezano za glasanje za Dejana Savićevića. Ta izjava itekako ima veze sa politikom. 
Naglašava da on ne vidi nikakav problem u tome da se izabere nova uprava Kluba.

Odbornik Tonći Janović istakao je, da je Skupština kao kontrolni organ pokazala odgovornost prilikom formiranja Komisije. Smatra da je ista odradila korektan posao, s obzirom na podatke s kojima su raspolagali. Za njihovu članicu koja nije potpisala izvještaj, a učestvovala je u radu Komisije, ističe da nije potpisala izvještaj, zbog nekih mogućih političkih akontacija koje bi mogle proizaći iz samog izvještaja, pošto pojedini djelovi istoga inkriminišu i optužuju, što će moći poslužiti  jedino SDT-u. Smatra da prisutni članovi Kluba nisu imali nikave veze sa namještanjem utakmica, kao ni sami igrači,  već da se radi o organizovanim kriminalnim grupama. I njemu smeta što u Klubu nije podnijeta ni jedan ostavka, makar iz moralnih razloga.

Predsjednik opštine, Željko Komnenović  izjavio je da se ovdje ipak radi o političkoj priči, i da je uprava Kluba kolateral. Smatra da se ovdje radi o “bildovanju ucjenjivačkog potencijala da bi se ostvarile neke pozicije u lokalnoj vlasti”, I da je to suština priče. Inputira se izvršnoj vlasti nešto za što ista ne može biti odgovorna. Ističe da je on lično  preduzeo sigurno nekih 15 pravnih radnji prema pravosudnim organima,  a odnose se na podnošenje krivičnih prijava protiv odgovornih u Klubu. Odborniku Risančiću spočitao je što njihova članica komisije, nije potpisala izvještaj, te mu poručio da je po svojim iznijetim stavovima blizak  Vatroslavu Belanu. Uprava će da podnese ostavke , kada parlamentarna većina kandiduje nove članove, i on je apsolutno spreman za to. Ističe, da se ne mogu po “kafanama” pisati optužnice, te potvrdio da se ovdje radi o političkoj priči. Ističe, da SDT sprovodi izviđaj povodom Izvještaja Komisije i radi svoj posao. Za svlačionice kaže, da iste posjeduju UT uslove, i da je  lokacija za iste kandidovana da uđe u Plan privremenih objekata. Ističe, da FK “Arsenal” ne bi mogao ni konkurisati ni za kakva sredstva da novac koji dobija redovno ne opravdava. Opština Tivat je o svom trošku izabrala i revizora koji je obavio analizu poslovanja FK “Arsenal”, tako da je sve transparentno i nema potrebe  da se išta krije. Navodi činjenicu, da kada revizija utvrdi nepravilnosti, ista je po zakonu odmah dužna da podnese prijavu u tužilaštvo, što se u ovom slučaju nije desilo. Mišljenje revizije nije bilo ni pozitivno ni negativno, već “ sa rezervom”. Nada se, da će se sa istim entuzijazmom, pristupiti i provjeri poslovanja nekih drugih Tivatskih preduzeća.

Odbornik Dejan Risančić replicirao je predsjedniku opštine, te mu poruči da pravi političke neprijatelje od 2020. godine neprekidno. Ističe da je razočaran, ako on za 20 godina odborničog staža nije ništa uspio doprinjeti  ovoj vlasti. Naglašava potrebu predsjednika opštine za dominacijom, koja mu nije jasna. Ističe da, predsjedniku opštine nije blizak ni “Narodni front”, ni “DSS”, pa postavlja pitanje “ko mu je blizak iz vlasti”. Ističe, da predsjednik opštine pravi neprijatelje, i političke i ljudske. Prigovorio je predsjedniku opštine,  da je poslao državnu revizorsku instituciju u tivatsko preduzeće “Vodovod i kanalizacija”, koje je ocijenjeno kao preduzeće koje je najbolje posluje u Crnoj Gori.

Predsjednik opštine je replicirao prethodniku, te postavio pitanje zašto njihova predstavnica nije potpisala Izvještaj Komisije. Ističe, da ga je on uvjek uvažavao i poštovao zbog njegove prethodne političke borbe, ali je očigledno, da je došlo do razmimoilaženja, te da od Risančića ne čuje više nikakve pohvale.

Odbornik Vatroslav Belan replicirao je predsjedniku opštine, te mu poručio da je veoma vješt retoričar, ali da obmanjuje javnost. Poručuje mu da ne umanjuje problem sa FK “Arsenalom”, jer to nije politički ispravno. To što svlačionice posjeduju UT uslove, ne opravdava što  nemaju građevinsku dozvolu. Poručuje mu da je prije  pet godina bacao boomerang, i da mu se isti sad vratio.

Predsjednik Komnenović replicirao je Belanu, da se DRI nije bavio reprezentacijama. Ističe da nikoga ne štiti, jer je i sam podnio krivične prijave, i da su iz Kluba već otišla odgovorna lica , kao što je sportski direktor i još neka lica, koja su kao takva označena od strane UEFE-e. Sve ostalo je po njemu čista politika. Napominje da se izvršna vlast sa tim stvarima u Klubu više ne može baviti. Može samo kontrolisati sredstva koja daje iz budžeta opštine Tivat. Poručuje da se ništa ne krije i da je sve provjerljivo.

Odbornik  Miljan Marković replicirao je predsjedniku opštine, te poručio, da on svojim poznanstvima sa licima iz Morskog dobra, ne može uticati na dobijanje dozvola za nelegalne radnje. Napominje da njegov rad u Komisiji nije bio navijački, već realan i konstruktivan, što  može potvrditi i njegov kandidat  u Komisiji. Svačionice su za sada nelegalan objekat i posjeduju nalog za rušenje, ako je u međuvremenu preduzeto nešto u smislu legalizacije, on nema nikav problem da se iste legalizuju.

Odbornica Sanja Vuković izjavila je, da se ona ne odriče prijatejstva sa odbornikom Risančićem jer su se zajedno borili protiv bivšeg režima. Proziva predsjednika da kaže za koju to poziciju bilduje Tivatska akcija, da to javno kaže. Smatra da se u ovoj aferi mora do kraja raščistiti šta se desilo. Ističe, da nema problem s tim da se Komisije za provjeru poslovanja formiraju i u drugim Tivatskim preduzećima. Poručuje predsjedniku, da  Tivatska akcija još od vremena kada se birao direktor Radio Tivta, ima nesporazum sa predsjednikom opštine, te je tada i izjavila, da ga više ne podržavaju na funkciji koju obavlja. Kaže da je njegovo pravo da se ljuti ako to želi, ali da se skrenulo sa puta.

Predsjednik Komnenović replicirao je Markoviću, rekavši da je Agencija za zaštitu životne sredine  povukla svoje rješenje jer svlačionice nisu bile u Planu privremenih objekata u zoni morskog dobra, te čim iste uđu u Plan, Agencija će izdati novo rješenje. Odbornici Vuković poručuje, da nije važno da li ga ista podržava ili ne, jer je to njeno legitimno pravo, ali da bi bilo “šizofreno” da njegova grupacija glasa za izvještaj kojim se na grub način targetira Tivatska vlast. Kaže da su kvalifikacije Komisije u formi krivične prijave. Zalaže se za otvorena rješenja.

Odbornik Nikola Došljak istakao je da je već kraj marta, a da još nema izvještaja predsjednika opštine o radu organa loklane uprave, koji mora da se podnese skupštini do  kraja marta tekuće godine, za prethodnu godinu. Predsjednik skupštine mu je poručio, da je po zakonu bitno da se preda do kraja marta, a ne i da usvoji. Poručuje da vlast ne funkcioniše kako treba, te da je dosta sukoba i neslaganja. Ista stvar je i na državnom nivou. Rad komisije pohvaljuje, jer se ukazalo na brojne propuste u radu Kluba. Kandiću poručuje da su oni gasili požar koji su zatekli dolaskom u Klub, ali ispada ako je nešto i ugašeno, s druge strane je izazvana erupcija vulkana. Pohvaljuje samo ulazak Kluba u prvu ligu i kvalifikaciju na evropska takmičenja. Poručuje Kandiću da je 2022. godine bio na izbornoj listi Demokrata i da je očigledno teško se odvojiti  od fotelja, jer je ostavka trebala biti odavno podnešena. Postavio je pitanje predsjedniku skupštine, zašto svi predstavnici Komisije nisu dobili poziv za učešće u sjednici.

Predsjednik Marković izjavio je da se radi o previdu, da su prvi put svi bili pozvani, i da se očigledno radi o grešci.

Odbornik Vatroslav Belan poručio je da su svi javno znali da je skupština, te se “ne možemo pretvarati da neka lica nisu mogla znati da je danas sjednica”.

Odbornica Zorica Bulatović je u ime Kluba demokrata izjavila da ja G-din Kandić došao iz redova Demokrata , ali je dao ostavku još 2023. godine, zbog neslaganja u političkom radu sa ostatkom stranke. Ističe, da on svakako istupa u svoje lično ime, a da Demokrate svoju ulogu obavljaju časno i pošteno. Poručuje Došljaku da ne proziva Demokrate.

Odbornik Nikola Došljak replicirao je odbornici Bulatović, rekavši, da nije znao da Kandić više nije član Demokrata i da se izvinjava zbog toga. I dalje smatra da je zbog postojeće afere, moralna odgovornost bila, da neko podnese ostavku. Postavio je pitanje zašto predstavnici grupacije “Narod pobjeđuje” ne prisustvuju ovoj sjednici, kao i direktor Direkcije za investicije i sekretarka Sekretarijata za finansije.

Predsjednik Komnenović je odgovorio, da je na prethodnoj sjednici, šef nijhovog odborničkog kluba izjavio da neće da prisustvuju više ovoj farsi, jer smatraju da se radi o političkom obračunu. Sekretarka za finansije nije tu već na  obuci, te njeno prisustvo nije  neophodno, jer sav novac koji Klub dobija od opštine Tivat, ide preko Sekretarijata za društvene djelatnosti, čija je sekretarka prisutna na sjednici.

Odbornik Igor Petković naveo je nekoliko nepravilnosti koje je Komisija  konstatovala u svom Izvještaju, kao što je je prenos prava korišćenja opštinske imovine, tj. stadiona  FK Arsenalu, koje je 2024. godine svojom odlukom uradio predsjednik opštine, bez odgovarajuće skupštinske odluke. Smatra, da se radi o prekoračenju ovlašćenja predsjednika opštine i nezakonitom postupanju, te da skupština mora da preduzme odgovarajuće mjere i radnje. Što se tiče radova na stadionu, postavlja pitanje da li potpisan ugovor o zajedničkoj gradnji između opštine Tivat i “FK Arsenal”, da li je objekat tehnički primljen i dobijena upotrebna dozvola. Za svlačionice, postavlja pitanje da li je opština Tivat bila upoznata za rješenjem Agencije za zaštitu životne sredine i sa saglasnošću za postavljanje svlačionica koje je izdalo Morsko dobro. Smatra, da saglasnost Morskog dobra izdata trećem licu, ne predstavlja validan pravni osnov za postavljanje svlačionica. Kako je vrijednost objekta oko 104 hiljade eura, i za isti je nadležni Sekretarijat izdao rješenje o rušenju objekta, opštini Tivat je nanijeta direktna finansijska šteta. Postavlja se pitanje odgovornosti predsjednika opštine, direktora Direkcije za investicije, pa traži jasnu odgovornost za navedeno. Postavio je pitanje, da li se i koliko plaća kafana “Morskom dobru”, koliko se plaća izdavanje bilborda na stadionu i ko je dao saglasnost za postavljanje istog. Zanima ga da li se u Klubu uplaćuju pazari.

Predsjednik opštine odgovorio je, da su svlačionice napravljene na osnovu urbanističko tehničkih uslova koje je izdalo Morsko dobro, da je inspekcija preduzela odgovarajuće mjere koje su još na snazi, da se radi  o privremenom objektu, te da materijalna šteta nije nastupila. Ističe, da on prenosom prava korišćenja  nad zemljištem, shodno članu 59 Zakona o lokalnoj samoupravi, nije prekoračio svoja ovlašćenja i da nema predsjednika opštine koji tako nešto ne bi uradio, da je bio u sličnoj situaciji. U pitanju je investicija od 800 hiljada eura koju je dobio grad. Obavještava Petkovića, da je u toku krivična istraga o načinu korišćenja sportske sale “Dribling” u Tivtu, kojom su tada raspolagali njegovi partijski drugovi, gdje je procijenjena šteta od oko 500 hiljada eura.  Napominje da je predsjednik kluba FK “Arsenal” već bio na sudu za prekršaje u Kotoru, povodom odgovornosti za podizanje svlačionica, te da ga je isti oslobodio od odgovornosti. Ističe, da na stadionu nije počinjena nikava šteta, već samo donijeta korist ovom gradu.

Odbornik Petković izjavio je da se slaže da zakon treba da bude jednak za sve. Postavlja pitanje kakve veze on ima sa “Driblingom”, te proziva predsjednika opštine da navede tačna imena. Ponovo postavlja pitanje predsjedniku imaju li papire za radove  u Klubu, plaćaju li pazare i sl. 

Predsjednik Komnenović je rekao da je sve urađeno po slovu zakona, a da je ostalo na istražnim organima, te da se mora sačekati. Za led bilborde kaže, da su vezani za FK “Arsenal”, I da je opština Tivat, za korištenje tih bilborda naplatila Klubu, iznos od 50 hiljada eura poreza. Opovrgava tvrdnju da je njegova politička grupacija formirala akcionarski klub “FK Arsenal”, Tivat  2020. godine.

Igor Radošević, sekretar Kluba je rekao, da je on u Klubu bio odgovoran za održavaanje kampova. Napominje, da je kamp “Dinama” već četiri puta gostovao u Tivtu,  a “Crvena Zvezda” tri puta. Ističe, da od navedenih kampova, Klub  ima benefite, putem besplatnog obučavanja trenera u gostujućim klubovima. Kaže da on radi pošteno i srcem, a da odbornici imaju svoje odgovornosti. Poručuje da Klub Podržavaju i klubovi iz regiona,te im se zahvaljuje na tome.

Predsjednik kluba, Dejan Kandić replicirao je g-dinu Petkoviću, te rekao da se restoran na stadionu nalazio u rukama privatnika bez ijednog papira, preko 20 godina. Restoran je od tadašnjeg vlasnika preuzet od strane Kluba, jer su tako nalagala pravila. Isti nije smio biti otvoren dva do tri sata, ni prije, ni poslje utakmica. Morao se, takođe napraviti prostor za vozila hitne pomoći, vatrogasna vozila, autobuse i službena lica, da bi se mogli organizovati mečevi u prvoj lizi. Za restoran nisu dobili nikakvu dokumentaciju od strane “Morskog dobra”, računi su fiskalizovani, i promet u restoranu se samo uvećavao. Restoran svaki dan priprema oko 40 obroka za Klub i zaposlene. Brojne troškove u Klubu snose prisutni članovi Kluba iz svojih sopstvenih sredstava, kao što su npr. sredstva higijene.

Odbornik Petković replicirao je Kandiću, te istakao da je on za podršku Klubu, ali da upravljanje javnim novcem mora biti zakonito i transparentno. Ističe da ne postoji papir za poslovanje restorana, te da treba da je cilj ulazak u legalne tokove.

Odbornik Vatroslav Belan replicirao je Radoševiću, da ništa konkretno povodom izvještaja Komisije nije rekao, već samo pokazao svoju srčanost u javnom nastupu. Opština je osnivač FK “Arsenal”-a i ista snosi odgovornost za aferu koja se desila, a oni su u to vrijeme bili upravljači Kluba. Poziva  ga da shvati svoju odgovornost u Klubu.

Igor Radošević je izjavio da se UEFA bavi namještanjem utakmica, i da ako Belan misli da se druga Komisija treba formirati povodom toga, neka se formira slobodno. Podsijeća da je predmet rada Komisije bilo  finansijsko poslovanje FK “Arsenal” Tivat.

Odbornica Sandra Sindik izjavila je, da kampovi u Klubu, za Komisiju nisu bili sporni, već što ne postoji ni jedan papir između Kluba i npr. Radoševićevog  NVO. Samo insistira na legalnosti i posjedovanju uredne dokumentacije.

Igor Radošević istakao je da ima neke račune i da ih može dostaviti.

Dejan Kandić  je izjavio, da Klub sa NVO “Volley” nije mogao sklopiti  nikakav ugovor za održavanje kampova, jer isti na papiru nisu korisnici terena, iako ga održavaju i popravljaju.

Odbornica Sanja Vuković istakla je, da se budžet Kluba nije smanjio i da se sponzorstvo Kluba, od strane “Porto Montenegra neće smanjiti”, već će biti umanjeno za 46 hiljada eura , za koje će opština zadužiti “Porto Montenegro” za korišćenje zida u reklamne svrhe.  Kaže da je netačno da je restoran u Klubu bio izdat Samiru Beškoviću bez naknade, jer u ugovoru postoji zakupnina. Prigovara Dejanu Kandiću na izjavi, da ne može potpisati ugovor sa NVO “Volley”, pa ga pita kako je mogao potpisati ugovor sa “Porto Montengrom”. Igoru Radoševiću poručila je, da se predsjednik Kluba, nažalost, bavio politikom, te da je bio predstavnik Demokratske Crne Gore u predizbornoj kampanji, i da joj je žao, što je ove stvari emotivno doživio. Za kampove ističe da ništa protiv njih nisu imali, već samo tražili da isti budu popraćeni odgovarajućom dokumentacijom.

Igor Radošević, sekretar Kuba istakao je da se on u svom saopštenju samo odredio na stvari koje je tako lično doživio.

Odbornik Miljan Marković takođe je istakao da svi članovi Komisije bili iznenađeni saopštenjem Radoševića datim u javnosti, jer nisu vidjeli razlog, zašto bi se isti mogao naći prozvanim od strane Komisije. Ponavlja da je Komisija samo insistirala na zakonitosti poslovanja i postojanju dokumentacije. Ističe da kad se desi problem , sve je važno, svaki račun, svaki ugovor, i da su oni tokom rada, na tome i insistirali.

Predsjednik Kluba, Dejan Kandić rekao je da je revizija potvrdila da nije bilo podizanja gotovine, što je Komisija u svom izvještaju navela. Napominje da je došlo do propusta bankarskog službenika, zbog kojeg je Komisija iznijela podatak da je podignut iznos od oko 5 hiljada eura, što je po njemu “gruba neistina”.  Navodi, da su oni mogli potpisati ugovor sa “Porto Montenegrom” jer se radi o sponzorskom ugovoru, dok sa NVO “Volley” nisu mogli, jer se ne radi o sponzorskom ugovoru. Smatra da Komisija mora da snosi odgovornost za izrečeno.

Odbornica Vuković poručila je Kandiću, da on na sjednici Komisije povodom podizanja gotovine, nije pružio adekvatne odgovore, nego izjavio da ne zna, da nije siguran, niti je dostavio išta od dokumentacije. Kandić je lično prisustvovaao na sjednici Komisije, te davao izjave povodom poslovanja Kluba. Kaže da isti namjerno nije htio da da potpune podatke, te ih sada prezentuje na željeni način. 

Odbornica Sandra Sindik replicirala je Kandiću, te izjavila da isti nije davao neophodne informacije, onda kada je trebao, nego ih sada prezentuje naknadno. Ističe da se restoran vratio Klubu, jer je to bilo obećanje ove vlasti iz 2020. godine. Kaže da je za menadžera restorana došao izvjesni G-din Šćekić, i to ne po konkursu, već kako je rekao predsjednik kluba, zato što je isti imao “najviše vremena” da se prihvati funkcije. 

Ivo Bošković izjavio je da se kod  spornog iznosa od 5 hiljada eura, iz izvoda jasno vidi da se radi o očiglednoj grešci, te ne zna kako komisija to nije uspjela da utvrdi.

Odbornica Sanja Vuković zamolila je da joj pročita o kom se dokumentu radi, na što je on odgovorio da se radi o izvodu NLB banke. Vuković ističe da Komisija taj Izvod nije imala.

Odbornik Ilija Janović istakao je, da Komisija nije mogla adekvatno raditi, kada nije bila u posjedu svih dokumenata, te da nije u redu da joj se spočitava kako nije znala da radi. Kaže da o svemu postoje audio zapisi.

Odbornik Ćazim Lisičić postavio je pitanje Kandiću, ko je administrator facebook stranice FK Arsenal, te tražio da mu kaže tačno ime. Ističe, da je na navedenoj stranici objavljeno, da je odbornik Lisičić  uvećao svoje naknade na štetu FK Arsenala.

Dejan Kandić je odgovorio istom, da se službeno obrati putem zahtjeva za slobodan pristup informacijama.

Odbornik Miljan Marković još jednom je istakao, da sporni izvod nije Komisiji dostavljen, jer je Kandić i sad na sjednici izgovorio da su Izvod naknadno pribavili.

Odbornik Zdravko Mitrović pohvalio je rad Komisije koja je odradila ovaj posao iako se nalazi u “poziciji”. Smatra da je Klub skliznuo u političku partiju. Pohvaljuje što je revizija na sličan način potvrdila rad Komisije. Kritikuje oglašavanje Kluba preko Faceebook stranice na kojoj je rečeno da su svima njima, koji su članovi uprave, povećane naknade, što nije tačno. Ističe  da je predsjednik Kluba morao podnijeti ostavku, jer sam sebi u svojim izjavama oponira.Objasnio je da sporna donacija od 60 hiljada eura, nije donacija, jer je donacija kad ti neko nešto da, ne dobijajući ništa zauzvrat. Ovdje se FK “Arsenal”, na ime donacija, odrekao od svojih besplatnih termina u “Balon Sali”, koja uzgred još  nije bila izgrađena. Ističe da mu je žao što predsjednik nije tu, jer ga je prozvao, da je on potpisivao neke ugovore dok je ranije bio na čelu rukometnog Kluba u “Driblingu”, za što kaže da aposlutno nije tačno. Ističe da FK “Arsenal” ima dosta privilegija kao opštinski klub. Što se tiče svlačionica, ističe da svi žele da se iste izgrade, ali po zakonitoj proceduri. Kaže da su svlačionice u početku bile privremeni objekat, a nakon toga više ne, te da je neko prevario Agenciju za zaštitu životne sredine. Smatra da svlačionice nisu privremeni objekat, jer imaju temelje. Iste su se počele raditi prije dobijanja saglasnosti Agencije.

Novica Radojičić je povodom donacije rekao da adminstracija u Klubu svakako mora da bude bolja, ali smatra da se pomenuti posao nije ni morao zvati donacija. Ističe da je iznos od 60 hiljada eura legao na račun FK “Arsenal” i da su od istog novca izgrađene teretane u okviru stadiona. Za ustupljene termine dobijen je novac od okvirno 5-6 hiljada eura. Ističe i da je “FK Arsenal” jedan od najvećih donosioca prihoda u sportu u opštini Tivat.

Odbornik Zdravko Mitrović istakao je da pozdravlja donacije, ali da se ne slaže s tim, da se mogu “prodavati termni” u “Balon Sali”, jer je i sam direktor sportske dvorane rekao da prodavanje termina nije moguće.

Odbornik Miljan Marković poručio je Radojičiću, da je nezakonit način na koji je napisan ugovor o donaciji, jer po njemu proizilazi da se ne radi o donaciji, već kompezaciji. Ističe da se po navedenom ugovoru plaća porez u iznosu od 7 hiljada eura, pri čemu nastaje šteta i po sam budžet. Navodi da su postojali i drugi mehanizmi za donaciju, od ovog kako je to prvobitno učinjeno.

Odbornica Sandra Sindik smatra da je  loša kadrovska politika u Klubu, i da bi se sekretar Skupštine Kluba,  Ivo Bošković trebao baviti istim, a ne exel tabelama i finansijama.

Dejan Kandić je rekao da se ne radi o preprodaji termina, jer naravno da neko ko ima da da 60 hiljada eura, ima da da i dodatnih 5 hiljada eura za termine. Taj dodatni novac donatoru nije trebao, već je to urađeno, da bi se produžila saradnja i uzeo još neki benefit za Klub. Zadovoljan je što su na ime tog novca izgradili teretane, te kaže da su termini prodati za ljetne mjesece, kada njihovi igrači svakako ne igraju. Ističe da bi svako sličnu stvar uradio za svoj klub.

Odbornik Igor Petković rekao je da se tu radi o zloupotrebi, odnosno krivičnom djelu, jer su bez saglasnosti sportske dvorane dali svoje termine drugima licima.

Dejan Kandić je odgovorio da oni te termine nisu uzeli od dvorane, jer su isti opredijeljeni za FK “Arsenal”.

Odbornica Sandra Sindik  je istakla da je Klub nešto obećao, a “Balon sala” još nije postojala, što smatra  da je neetično.

Novica Radojičić, član Upravnog odbora FK “Arsenal” je izjavio da se moraju kadrovski ojačati, jer se ovakvi propusti ne bi dešavali. Ističe da je i sam pomogao Klub  iznosem od 40 hiljada eura. Prihvata kritiku, ali smatra da su već i sada mnogo bolje administrativno potkovani, u odnosu na to, kako je  bilo ranije.

Odbornica Sanja Vuković je istakla da je upravo prethodno detektovan problem, jer  ta donacija od 40 hiljada eura nije vidljiva,  za istu ne postoje nikakvi papiri. Radi se o transparentnosti i korektnom odnosu prema donatorima, koji bi se morao poštovati.

Predsjednik skupštine Miljan Marković je odredio pauzu u trajanju od sat vremena.

Nakon pauze konstatovano je da skupština ima kvorum za rad, i da je na sjednici skupštine prisutno 19 odbornika.

Odbornica Sanja Vuković je na opasku Dejana Kandića da je svu dokumentaciju dao Komisiji, rekla da to nije tačno, jer Komisija ne posjeduje kompletnu dokumentaciju.

Dejan Kandić poručio je Komisiji, da se potrudi da samo ispravno pročita to šta ima i da neće biti problema.

Odbornica Sanja Vuković zamolila je da se ova farsa oko uplate od 5 770,00 eura konačno završi, je ima i   važnijih stvari o kojim  se treba danas raspravljati. Zamolila je da se pročita naziv dokumenta na koji se poziva Kandić.

Ivo Bošković je rekao da se radi o izvodu banke br. 40 na  dan 16.05.2022. godine, gdje se vidi da je sporni iznos od 5.770,00 € storniran.

Sanja Vuković je ponovo rekla da to nije taj dokument.

Predsjednik Skupštine Kluba, Ivo Bošković je pročitao da se radi o drugom dokumentu, koji je ustvari isti, jer pokazuje isto stanje, samo je tehnički drugačije odrađen.

Sanja Vuković je rekla da je upravo to ta kartica računa, koju Komisija nije dobila, kao ni druge zbirne kartice.

Odbornik Ćazim Lisičić istakao je, da se budžet FK “Arsenal” kretao od pola do jednog miliona eura, u odnosu na ovaj mali sporni iznos od 5.770,00 eura. Ističe da se Klub finansira novcem građana Tivta i da Klub za njega mora da odgovara.  Izjavljuje da revizorski izvještaj, koji je radila ovlašćena revizorska kuća, nije nimalo dobar. Prigovara tome, što Komisiji nije dostavljena kompletna dokumentacija koja im je neophodna za rad. Kaže da je od Kluba  tražio analitičke kartice putem mail-a, ali je od istih dobio odgovor, da su iste dali Komisiji. Upućen je na Sekretarijat za društvene djelatnosti, ali su ga isti obavijestili da svu dokumentaciju Klub mora imati kod sebe. Kartice nikad nije dobio, pa postavlja pitanje da li se tu nešto krije. Obratio se i Upravi za inspekcijske poslove, te čeka njihov odgovor, kao i Agenciji za zaštitu ličnih podataka i slobodan pristup informacijama. Izražava zadovoljstvo što je predsjednik opštine napokon prisutan na sjednici, nakon čestih izostanaka. Čudno mu je, što je pored unutrašnje revizije u opštini, predsjednik  angažovao eksternu reviziju poslovanja FK “Arsenal”. Kaže da je na njegov rad bačena ljaga preko facebook stranice “FK Arsenal”. Naglašava da u revizorskom izvještaju nije moglo biti utvrđeno početno stanje, što znači da je cijela konstrukcija u izvještaju svedena na “imaginarno”, jer ne postoji početno stanje. Iznosi činjenicu iz Izvještaja revizora kojima su plate za zaposlene u Klubu za 2024. godinu u odnosu na 2022. godinu, skočile za 90 %. Traži pojašnjenje. Za ostale rashode u iznosu od 112 hiljada eura na godišnjem nivou, ističe da su preveliki. Za vrhunac bahaćenja, smatra neplaćanje poreza državi, te postavlja pitanje, gdje ide taj novac, da li u privatne džepove ili za razne druge konstrukcije.

Predsjednik Kluba Dejan Kandić rekao je da kada dobiju nalaza Upravne inspekcije, po istome će i postupiti. Ističe da su službena lica plaćana gotovinom i da se tako i ranije radilo, jer je Pravilnik bio takav. Tek sada je uvedeno plaćanje preko računa. Napominje da je nadležni Sekretarijat sa najvećom ocjenom potvrdio pravdanje sredstava Kluba, dobijenih od strane opštine Tivat. Ističe da je, Klub po propisima u obavezi da ima najmanje samo šest ugovora sklopljenih sa igračima, što isti i imaju. Za poreze izjavljuje, da iste uredno plaća samo “FK Budućnost” iz Podgorice, ali da to nije ni čudo, s obzirom na novac koji dobijaju od strane Glavnog grada. Ističe da ništa ne krije, ali da je takav ambijent u kome posluju.

Odbornik Ćazim Lisičić  kaže da nije tačno da je Revizorski izvještaj odličan, jer isti pokazuje pogrešno poslovanje Kluba, što nije ni čudno, jer je i sam Kandić ranije izjavio “da nije znao da pročita bankarski izvod”.

Odbornik Ilija Janović istakao je, da podržava rad Komisije i usljed nedostatka većine dokumentacije, te ga pored navedenog, smatra korektno napisanim. Smatra, da je kruna poslovanja Kluba, afera o namještanju utakmica.  Priznaje da ima manjkavosti i u samom fudbalskom savezu, spočitava predstavnicima Kluba, da ne uvažavaju odbornike i njihove stavove,  te da se bahato ponašaju. Navodi da ima dosta manjkavosti u poslovanju Kluba. Smatra da Poreska uprava, ima elemenata da postupa po samim izjavama ovdje prisutnih predstavnika Kluba. Nevjerovatno mu je, da je predsjednik Kluba, u tri navrata potpisivao  ugovor o konsultantskim uslugama sa samim sobom. Neke aktivnosti Kluba nisu bile u skladu sa zakonom, uglavnom kod donacija (kompezacione donacije). Što se tiče infrastrukturnih ulaganja, navodi da je kod svlačionica, Agencija za zaštitu životne sredine utvrdila da je Klub  doveo istu “u pravnu zabludu, jer je dostavio neispravne i neistinite navode”, što je po njemu “kriminalna radnja”. Smatra da su svi umiješani u navedeno, bili na neki način u “konfliktu interesa”. Upućuje drugarsku opomenu Predsjedniku Skupštine Kluba. Napomnije da samim tim što Klub ne dostavlja kompletnu dokumentaciju na zahtjev, navlači sumnju na nepravilnosti.

Unutrašnja revizorka opštine Tivat, Zorica Luković istakla je da unutrašnja revizija nije ovlašćena da vrši reviziju poslovanja “FK Arsenal.” Pošto je osnovni zakon koji Klub primjenjuje, Zakon o sportu, ističe da je u njemu samom navedeno, ko može da vrši reviziju poslovanja sportskih klubova, a to su ispektori za sport itd. Zakonom u reviziji i unutrašnjim kontrolama propisano je, u kojim slučajevim unutrašnja revizija može da vrši kontrolu drugih subjekata,  a to je u slučaju, kada postoji skupštinska odluka o osnivanju. Kod “FK Arsenal” to se nije desilo, jer Odluka o osnivanju nikad nije donešena. Ističe da je to veliki problem. Unutrašnja revizija uvjek polazi od uzroka problema. Nada se skorom rješavanju problema. Ističe da, kako Zakon o sportu slabo definiše  poslovanje sportskih klubova, da će se sve lokalne samouprave suočiti sa navedenim problemima, u slučaju kada su iste osnivači sportskih klubova. Smatra da Klub treba sam za sebe da odgovara i da se ovolika energija ne treba trošiti na navedenu temu. Potrebna je sinergija parlamenta i izvršne vlasti da se ovaj problem riješi i to je njena iskrena želja.

Igor Radošević poručio je odborniku Janoviću da je u pravu i da je bio u sukobu interesa, jer je bio “multiparktik u Arsenalu”. Ističe da će se u budućem periodu, njegova aktivnost na kampovima sigurno smanjiti, da se navedeno ne bi dešavalo.

Odbornik Ćazim Lisičić upitao je Zoricu  Luković, ko donosi odluku kojom se određuju da su neki podaci “tajni”, i da se mogu  sakriti od odbornika. Takođe je pitao, zašto je odbijen Mansov zahtjev za slobodan pristup informacijama, te zašto je unutrašnja revizija 2020. godine mogla vršiti reviziju poslovanja “FK Arsenal”, a danas ne može.

Zorica Luković je odgovorila, da je zakonom i Pravilnikom o reviziji definisano, da se izvještaji o reviziji smatraju tajnim i provjerljivim, i da je za navedeno konsultovala i nadležno Ministarstvo, te da samo predsjednik opštine može odlučiti, da omogući uvid u te podatke. Napominje, da je zakon  napravljen da  podaci budu povjerljivi, da bi se zaštitio sistem. Cilj unutrašnje revizije je da unaprijedi taj sistem, a ne da u isti, svako može da ulazi i zloupotrijebi podatke.

Ivo Bošković je rekao da se pitanje morala može različiti tumačiti. Postoje situacije gdje su pojedinci pripadnici i kriminalnih grupa pa ne podose ostavke, te da je pitanje morala vrlo upitno. Ističe da nova uprava u Klubu, ne može biti subjektivno odgovorna oko spornih namještanja utakmica, iako objektivna odgovornost nesumnjivo postoji. Navodi,  da je infrastruktura Kluba poboljšana, da je broj djece koje treniraju brojčano povećan i da se kao predsjednik Skupštine “FK Arsenal” koncentrisao na pozitivne strane u Klubu. U posljednih pet godina, u Klubu je urađeno dosta stvari i to: postavljena nova drenaža na stadionu, reflektori, svlačionice, pomoćna prostorija, tuševi i taolet, video bim, lože, teretana, nova ograda oko terena, nova tribina, moderni kontejneri. Navodi, da propusti u Klubu sigurno postoje i da oni od toga ne bježe, ali da su više bili upućuni na sportski aspekt Kluba.  Klub se finansira iz tri izvora: od strane opštine Tivat, Fudbalskog saveza i Porto Montenegra kao sponzora. Novac koji se dobija od strane opštine Tivat, redovno se pravda nadležnom Sekretarijatu za društvene djelatnosti. Lično je i on sam kontrolisao protoke novca, te prihvata da propusti postoje. On za pet godina, koliko  upravlja Klubom, nije lično našao neku novčanu transakciju, koja bi uputila na to ,da se neko na račun iste mogao enormno obogatiti. Za naplatu ulaznica, kaže da priznaje da je bilo propusta. Za restoran ističe, da se sve usluge sada naplaćuju preko kase, te da ne vidi više problem. Spočitava manjkavosti zakona o sportu. On, kao predsjednik Skupštine Kluba, vrši kontrolu kod plaćanja prevoza i smještaja, te navodi da tu nema zloupotreba. Napominje da zbog političke pripadnosti, niko za njegovog mandata nije bio uklonjen iz Kluba. Sa kontrolama nema problem, ali bi želio da one ne pređu u političke zloupotrebe. Pročitao je odredbe Zakona o zaštiti ličnih podataka, koji propisuje ograničenja kod davanja ličnih podataka, te predviđa postojanje pravnog osnova za davanje ličnih podataka, kao i saglasnost lica čiji se lični podaci obrađuju.

Odbornica Sanja Vuković zahvalila se Boškoviću na korektnom izlaganju, te istakla da Komisija od Kluba nije dobilia analitičke kartice. Apeluje na bolju informisanost članova Upravnog odbora.

Ivo Bošković je izjavio, da je on kada je ulazio u Klub  poručio, da ukoliko bude nekih zloupotreba u istom, da će on prvi podnijeti krivičnu prijavu, te ponavlja da krupnijih propusta nije bilo.

Odbornik Nikola Došljak istakao je, da opozicija čini trenutno kvorum vlasti u skupštini, s obzirom na broj odbornika u sali. Kaže da  stanje u “FK Arsenal” liči na “rasulo”. 

Ivo Bošković se ne slaže sa konstatacijama prethodnika.

Odbornik Došljak potvrđuje da se radi o rasulu, jer se desila afera sa namještanjem utakmica, te da se stvari moraju nazvati pravim imenom.

Odbornik Vatroslav Belan izjavio je, da ispada da danas odgovornost ne može biti partijska, nego individualna. Kaže da ranije nisu bili isti aršini. Afere su stvar interpretacije, a ne činjenica koja se desila. Ispada da je i pitanje morala upitno. Ističe da će FK “Arsenal” biti upamćen zbog ove afere, zbog izbacivanja iz Evrope na 7 godina, zbog novčanog kažnjavanja, a  sve pod ovom upravom vladajuće izvršne vlasti. Upitne su mu donacije, kod kojih neko daje donacije od 18 hiljada eura, zato što ima dva igrača koji igraju u Klubu. Postavlja pitanje je li to korupcija. Za prodaju termina u “Balon Sali” je rečeno da se radi o “greškicama”. Prigovara administriranju facebook  stranice FK “Arsenal” kao i odgovaranju na zahtjev za slobodan pristup informacijama, tek po odlučivanju Upravne inspekcije, što je po njemu apsurd. Brine ga i informacija revizorke, da je predsjednik opštine u posjedu nekih informacija koje su povjerljive, i da ih ne može saopštiti odbornicima, jer mogu ugroziti sam sistem. Ističe da bi on radije da FK “Arsenal”  gubi od FK “Sloge” iz Krtola, nego da se desila ova afera koja je bacila “ljagu” na Klub. Najvljuje da će njegova politička grupacija glasati za ovaj Izvještaj.

Dejan Kandić izjavio je, da je najbolje da svi zahtjevi idu preko zvaničnih kanala i da tada neće biti nikakvih problema. Kaže da oni imaju organizacionih problema, te da zbog istih ne mogu promptno da postupaju. Predlaže da opštini Tivat da i ona pomogne, putem zapošljavanja jednog administrativnog radnika, koji će im pomoći u radu, kao što je to savjetovala i unutrašnja revizorka opštine Tivat.

Odbornik Belan replicirao je Kandiću, da su oni upravo i bili službeni, pa se ništa nije dogodilo, a odnosi se na podnijete zahtjeve za slobodan pristup informacijama. Prigovara Klubu, što  stalno “lopticu”  prebacuje na Skupštinu opštine, što je po njemu nonsens, jer ne mogu odbornici nikako biti krivi za afere i namještanje utakmica.

Odbornica Sanja Vuković ponovila je, da je i Revizija u svom Izvještaju navela da joj je rad bio otežan zbog nedostavljanja dokumentacije. Kandiću je postavila pitanje, kako je napravljena isplata zarade za Elvisa Mustajbašića u aprilu mjesecu, kada isti više nije bio u Klubu. Nadalje je pitala, zašto se novac prikuplja u gotovini u slučaju kupovine opreme, te učešća djece na takmičenjima van Tivta, bez ikakvih evidencija. Postavila je pitanje ko vodi zvaničnu facebook stranicu FK “Arsenal” Tivat. Takođe je zanima, kako je izabran izvođač za betoniranje na glavnom stadionu, kao i ko je donirao vip ložu na glavnom stadionu.

Dejan Kandić za zaradu Elvisa Mustajbašića izjavljuje, da ne može dati tačan odgvor, jer ispred sebe nema dokumentaciju, ali će naknadno provjeriti. Ističe da su kod planiranja turnira radili sa gotovinom jer je to bila praksa. Kaže da račune nisu mogli dobiti, ali da roditelji djece žele da djeca idu na turnire, zato su isti i prikupljali gotovinu. Oprema je takođe plaćana gotovinom, jer je tako bila mnogo jeftinija. Podloga je betonirana sa sredstvima iz donacije od 108 hiljada eura, i ista je urađena zbog postavljanja tribina. Izvođač je izabran na način, da su izabrali prvog onog koji  nije imao problem sa čekanjem novca. Vip lože su donirali njegovi prijatelji kao i šurjak.

Obornica Vuković izjavila je, da su joj čudni odgovori, koje je dobila od strane prethodnika, da ne zna ništa o spornoj zaradi. Nije sporno što se radi sa gotovinom, ali je mišljenja da moraju da postoje evidencije, a Klub ih nema. Biranje izvođača joj je upitno kao i navedena donacija za vip ložu.

Odbornik Igor Petković spočitao je Kandiću, da umanjuje značaj svih velikih propusta koji su utvrđeni u Klubu. Tražio je odgovor na pitanje, kojim su to igračima u Klubu  isplaćene naknade od 700 - 2.500,00 eura, bez postojanja ugovora o radu ili ugovora o djelu. Zanima ga, o kojim se licima radi i za koji period su navedene naknde isplaćivane. Postavlja pitanje, zašto iste nisu plaćene poreske dažbine po osnovu isplaćenih  naknada trenerima Kluba, i ostalim angažovanim licima, a kako je to utvrdila Revizija. Zanima ga, ko je potpisivao finansijske izvještaje za Klub, i da li je to bilo po osnovu Odluke Upravnog odbora. Ističe da i pored velikog prometa, Klub nije imao ovlašćenog računovođu koji bi potpisivao završne račune. Pojavljuju se neka imena bez potpisa, te traži objašnjenje. Prihodi od restorana za 2023 i 2024. godinu su bili poprilični, i do 80 hiljada eura, a nisu prikazani Skupštini kluba i nadležnom Sekretarijatu, te traži pojašnjenje na navedeno. Napominje, da Skupština Kluba nije upoznata sa troškovim klubskog restorana.

Ivo Bošković je izjavio, da za ovako kratko vrijeme ne može odgovoriti na cijeli set postavljenih pitanja. Ujedno je odgovorio da je Fudbalski savez dozvolio da Klub može imati nekoliko profesionalnih ugovora, a da drugi mogu biti amaterski.

Dejan Kandić je istakao da i amateri po Zakonu o sportu mogu biti plaćeni. Profesionalni ugovori su plaćeni  u iznosu od 600-2.000,00 eura, i to je potpuno ispravno i identično sa drugim klubovima u Crnoj Gori. Ističe, da igrač u FK “Budućnost” vrijedi 12 hiljada eura, pa naše 2 hiljade i nisu nešto posebno mnogo. Za računodstvenu kuću koja je radila reviziju, ističe da nije važno što ista nije potpisala Izvještaj, da je važno da ga je uradila, a Izvještaj je on potpisao i u potpunosti stoji iza njega. Izvještaji revizije su svake godine bili predstavljani skupštinarima, što može potvrditi i sekretar skupštine.

Odbornik Petković je istakao, da smatra da je problem što Klub nije obavjestio osnivača da ne izmiruje uredno poreske dažbine. Kaže da će oni u ime Evropskog saveza glasati za ovaj Izvještaj iako on nije kompletan.

Odbornica Sanja Vuković je istakla, da su oni u svom Izvještaju jasno napisali da u dokumentaciji Kluba nije prikazan prihod od klubskog restorana. Ističe, da je predsjednik Kluba tada izjavio, da nije znao kako da prikaže prihod restorana, da li kao prihod ili kao dobit. 

Ivo Bošković je rekao da postoji zapisnik sa skupštine u kojem sve stoji, nebitno da li je prihod od restorana bio prikazan u tekstualnom dijelu ili kroz exel tabelu. Kaže da su oni zbog gomile podataka radili onako kako im je bilo najjednostavnije.

Odbornica Vuković je istakla, da u finansijskom izvještaju za 2023. godinu, u tabeli “prihodi” FK “Arsenal” za klubski restoran stoji prazno polje.

Dejan Kandić je izjavio, da se finansijski izvještaj radi na 31. 12. tekuće godine, a glavni izvještaj u martu mjesecu. Što se tiče klubskog restorana, ističe da je on na svakoj skupštini Kluba prezentovan. Smatra, da je Komisija pravila svoj Izvještaj potpuno paušalno, te da nije gledala podatke kompletno. Tačno je, da su imali problem, da li da prihod od restorana, prikažu kao prihod ili kao zaradu, ali nije tačno da prihod nije prikazivan.

Odbornica Sandra Sindik izjavila je da su generalno imali problem u komunikaciji sa članovima komisije, pa su se stoga i javili ovakvi problem. Ponosna je, što je radila u Komisiji i smatra to važnim korakom u razvoju demokratije.

Ivo Bošković je rekao, da oni imaju konekciju sa nadležnim sekretarijatom, da je skupštinu kluba izabrala skupština opštine, i da ih isto tako može i smiieniti, ako s njima nisu zadovoljni. Upitao je, članove Komisije gdje su bili do sada, jer su oni svake godine podnosili sekretarijatu Izvještaj.

Odbornica Vuković poručila je još jednom, da Komisija nije dobila bilans stanja i bilans uspjeha, odnosno finansijske iskaze, te želi da se navedeno i javno čuje.

Odbornik Zdravko Mitrović izjavio je, da su građevinski radovi, koji su se izvodili u Klubu, izvodili bez valjane dokumentacije, i da ne može prihvatiti izjavu predsjednika da je i pored nepostojanja papira, to bilo korisno za grad. Pročitao je Izvještaj komisije koji potvrđuje navedeno, kao i ostale sistematske slabosti. Komisija je prozvala i predsjednika opštine, da je bio dužan da o navedenome vodi računa, kao suinvestitor i vlasnik imovine kluba. Tvrdi da se odgovornost mora utvrditi.

Predsjednik Željko Komnenović replicirao je odborniku Mitroviću, da za sve što je urađeno postoji pravna regulativa. Ističe, da je suštinski problem u tome što je Komisija preuzela ulogu tužioca, i unaprijed nekog oglasila krivim i sumnijči ga na društvenim mrežama. Navodi da je Fudbalski savez crne Gore birao izvođača i nadzor, a na opštini je samo bilo da im uplati sredstva. Poručuje Mitroviću, da nije bio tako ažuran, kada je kao zakupodavac potpisao ugovor o davanju u zakup “Balon sale”, Braletić Jovanu, iako nije on raspolagao  salom, već opština Tivat. Ističe, da je navedeni predmet sada predmet pravosudnih organa. Istakao je da se za sve konsultuje  sa pravnicima , te da je poluznanje opasnije nego znanje. O radu Komisije imao bi mnogo toga da kaže ali neće, te priželjkuje da i druga opštinska preduzeća budu predmet ovakvih kontrola.

Odbornik Mitrović poručio je predsjedniku da su mu advokati loši. Za pomenuti ugovor, kaže da je potpisan prije 20 godina i da on stoji iza svoga potpisa. Kaže da nije tačno, da opština nije znala za pomenuti ugovor, jer je od strane opštine i pečatiran i zaveden. Poručuje predsjedniku, da ako je zbog ovog platio advokate, da je napravio  loš potez.

Predsjednik Komnenović mu je poručio da ga ne proziva za stvari koje je i on lično radio. Poručuje mu da ne brine za advokate opštine Tvat, jer su isti do sad uspjeli, da u budžet opštine Tivat vrate iznos od million i 400 hiljada eura. Ističe da je “Balon Sali” napravljena  šteta, jer je neko od iste uzimao novac, koji u opštinu Tivat nije stizao.

Odbornik Mitrović poručio je, da je on samo čitao konstatacije iz Izvještaja Komisije, da nije ništa izmišljao.

Odbornica Sandra Sindik citirala je član 59 Zakona o lokalnoj samoupravi, kojim predsjednik opštine ima mogućnost da privremeno donese akte iz nadležnosti skupštine, na koji se predsjednik pozvao prilikom davanja terena na korišćenje Klubu. Isto joj nije baš najjasnije. Podržava formiranje Komisije za bilo koje javno preduzeće, u kojem se potvrdi postojanje sličnih problema, kao u FK “Arsenal”.

Predsjednik Komnenović joj je objasnio kada upotrebljava član 59 Zakona o lokalnoj samoupravi, a to je uvjek gdje prijeti neka šteta po grad. Primjenjen je i kod davanja saglasnosti na imenovanje izvršnog direktora DOO Komualnog preduzeća. Prozvao je odbornicu Sindik, da je blokirala rad Odbora, koji je trebao da se izjasni na imenovanje direktora komunalnog preduzeća.

Odbornik Ćazim Lisičić  izrazio je čuđenje što su svi revizosrki izvještaji u Klubu, potpisani u isti dan. Ističe da je revizija prigovorila Klubu što je reflektore i opremu, prikazao kao trošak materijala, umjesto kao imovinu. Poručio je predsjedniku Kluba, da postoje obuke na kojima se može educirati za knjiženje stavki, koje je dužan da zna, kao predsjednik Kluba. Smatra da se urađenim knjiženjem, vještački prikazuju troškovi Kluba. Podržava izglasavanje Izvještaja Komisije.

Dejan Kandić je odgovorio, da je Lisičić samo djelimično u pravu, jer gubitak nisu namjerno pravili da bi od osnivača tražili novac. Napominje da FK “Arsenal” plaća porez i da je po navedenom peti u Crnoj Gori.

Odbornik Lisičić ističe, da se umanjivanjem dobiti, umanjuje i porez, i da se isti koriste tim knjigovodstvenim trikovima. 

Odbornik Ilija Janović  prigovorio je banalizovanju činjenica od strane predsjednika Kluba. Ističe da čim se nešto ne daje na uvid, u isto se uliva dodatna sumnja. Prigovara zavođenju donacija koje nisu urađene kako treba, kao i davanje neistinitih podataka Agenciji. Za isplatu udruženju ”Šta hoćeš” u iznosu od 6 hiljada eura, postavlja pitanje, šta je to navedeno udruženje odradilo, pošto vidi, da se isti pojavljuju i kod drugih preduzeća u opštini Tivat . Takođe je postavio pitanje predsjedniku Kluba, koliko je trenutno stanje na računu Kluba, a  kolika su trenutna potraživanja.
        
Predsjednik Kluba, Dejan Kandić poručio je odbornicima, da sve sumnjivo procesuiraju i da s tim nema nikakav problem. Za udruženje “Šta hoćeš” , ističe da se radi o udruženju, koje im je režiralo film za proslavu jubileja od 110 godina Kluba. Ne zna tačan podatak stanja na računu, ali misli da isto iznosi oko 5 hiljada eura, a  dugovanje  oko 170 hiljada eura. Napominje, da je budžet FK “Budućnost” nekoliko puta veći od njihovog, a da su isti ispred njih samo nekoliko bodova, te da im je to najbolji pokazatelj pravca, u kom treba da idu.

Odbornik Janović ponovio je stav Agencije, koja je navela, da je Klub obmanuo istu davanjem netačnih podataka. Takođe je izjavio, da se ne može utvrditi tačan podatak, kada je tačno osnovan klub tj. kada se obilježava 100 ili 110 godina Kluba.

Dejan Kandić je odgovorio da su oni nasljedili grb Kluba na kojem je pisalo da je osnovan 1914. godine i da su oni taj reper uzeli za obilježavanje godišnjice.

Odbornik Ilija Janović je rekao, da taj grb nikad zvanično nije prošao procedure usvajanja, te da  zvanični podatak o osnivanju Kluba ne postoji.

Rasprava na XXX sjednici SO Tivat je završena, te se pristupilo glasanju po tački dnevnog reda.

Predsjednik skupštine konstatovao je da je u sali prisutno 20 odbornika.

Izvještaj Komisije o analizi poslovanja FK “Arsenal” Tivat usvojen je sa 14 glasova “za”, bez glasova “protiv” i “uzdržan”.

Sjednica je nakon glasanja odbornika zaključena.

